**קבצים מכתי"ק ח"ג, פנקס ה, פס' כא-כב**

...פירודים בחיי עם למפלגות, ביחוד כשהם נובעים מהשקפות החיים ומתכונות רוחניות, יכולים לבוא משתי סיבות הפוכות זו מזו: מרוב דעת או מרוב חסרון דעת...ההבדל שבין אלה שני מיני הפלגות הוא, שבאופן הראשון אין הדעת [מגיעה] ליסוד האחדותי הטבוע בשורש הפירוד, וע"כ גוררים הפירודים כאלה קנאה שנאה ותחרות, חורבן עמים והריסות ממלכות. ובאופן השני כח האחדות מוחש ומורגש ע"כ הוא מביא עמו רוחב הלב ועושר החיים, הגדלת המוסר והאדרת הדעה, אהבת האמת ואהבת השלום, והגוי המבורך, שמפלגותיו הנן תוצאות של עושר הדעת, מתברך ברב שלום, ברב אומץ והאומה נעשית ע"י רבתי בגויים רבתי בדיעות.

טבע הענין מחייב שכנסת ישראל היא עלולה להתפרד לפירודים ולפלגות יותר מכל עם ולשון. אין לך אומה שבעולם שהיא סופגת את הכל ושתהא נוחה כ"כ לקבל ולהסתגל לרוחם של כל עם ולשון כישראל, וכך ראוי להיות, בזאת האומה, שיסוד החיים שלה בנוי מיסוד הדעה האלהית היותר עליונה. בבחינה זו שהיא מאירה על הדעה הלאומית שלה ברום מעלה, היא באמת איננה אומה בפני עצמה כפי אותו המובן של הלאומיות היבשה העומדת בלא ההארה של הדעה האלהית בקרבה שבכל עם ולשון, אבל היא התמצית הכנוסה של כל מה שהוא ראוי להקבץ לטובה מכל העמים שתחת כל השמים. בשעת ירידתן של ישראל יכולה הכנה זו להדרש לגנאי. יכולים המקטרגים לאמר שאומה זו אין לה מעצמה כלום. יכולים לומר שאין אנו יכולים להראות על שום דבר מיוחד בעולם ישראלי, אבל באמת זאת היא גדולתה ותפארתה של האומה, האומה שהדעה האלהית מוכרחת להיות חיה בקרבה בתור נשמה להדעה הלאומית, לא תוכל להתגדר בצביון מיוחד ונפרד. לא כך היא משפטה של הדעה האלהית, שהיא נשמתה. הדעה האלוהית היא מלאה ומקפת כל, היא מוכנת אל כל טוב, אל כל נשגב וטהור שיש בכל העמים, ובעילויה יתגלה שמיסוד נשמתה יונקים כל עם ולשון את הזוהר היותר עליון ויותר מעולה שבכשרונם הפנימי, את אותו של החיים העליונים שגנוז בהם. זהו הצד האלוהי הטהור שכנוס בתור ניצוץ בתוך תוכם. וכיון שאומה זו היא אומה שהיא כוללת נטיות כ"כ נפרדות כ"כ רחוקות זו מזו, כאותו הריחוק המתפלג של כל האנושיות לכל אבריה הרבים והשונים. היש לנו להתפלא על אפשרות הפירוד המתגלה בפלגותיה. אבל הפירוד צריך להתאחד ממקורו, השבטים המיוחדים עם חלופי צביוניהם ישובו אל בית יעקב, 'גוי וקהל גויים יהיו ממך'...

אבל משעה שנחרבה האומה ורוחה נבקה בקרבה, כשם שגופה נשבר ונהרס, אין הדעה האלהית, ביחוד בהיותה מתלבשת באדר הדעה האנושית הכוללת, יכולה להופיע באומה בתור חלק מחייה בהרגשה וידיעה טבעית. ע"כ הננו לפעמים רואים את המחזה המכאיב לב, כי ימצאו יחידים אנשי לב, העלולים לקלוט בקרבם את הדעה האלהית, ומוכשרים לבנות בבנין הדעה האנושית ברב כשרון, והם דווקא הם הנם מתרחקים מעל עמם, ויברחו מתוך מחנה ישראל. את לב נדיבי הרוח הללו לא ניקח ע"י הלאומיות היבשה, שמושיטים לפני רבים חלוצי התחיה החדשה שלנו, הם גדולים וחשובים הרבה יותר ויותר מלהיות נבלעים במי רקק של לאומיות גרידתא, שאינה יכולה לעמוד לפני הזוהר של המוסר הנצחי, המתעלה מעליוניותה של ההופעה של האורה האלהית של נשמת האדם הכללי. ומהשפעתם של אלה גדולי הרוח מוכרחת היא לצאת נטיה אנושית יבשה שהיא, אם לא תוכל לנצח את הדעה הלאומית באיכותה, עלולה היא לנצחה בכמותה עד שבין כה וכה יוצאים בנינו ומתפזרים לכל רוח. ע"כ הננו צריכים להרים את הנס של האורה הפנימית הגנוזה בישראל...

**קובץ ד פס' נח**

תנועה אמיתית של חיים רוחניים, ממולאה היא מכל התנועות כולן שקדמו לה, ומלא עולם והקיפי דורות היא מלואה. נתנו לנו דחיפות שונות: התורה הנגלית והנסתרת, הפילוסופיא, ההשכלה המאוחרה, האגדה, הפלפול, חבת ציון, תחיית האומה והספרות, תנועת הפועלים, החסידות, הנטיה הקוסמופוליטית של המתקנים שבאשכנז, התעוררות המוסר, חיזוק התורה, הנטיה הסגפנית והקנאית, הבקורת והאמנות... כל חזיון יחידי מאלה אינינו עולם מלא...אבל בהיותם מתאחדים ומתארגנים יחד כל אלה החזיונות ומקורותיהם וסיבותיהם, כל נטיה קובעת לה את מקומה לפי ערכה, אז מתיצבים כולם במערכה...

**אגרות הראי"ה ח"א אגרת קמד עמ' קפב-קפג**

אם נעזוב את שעת הכשר, של התחלת התפתחות הישוב, והחלישות הגופנית והרוחנית וחסרון אמצעי המלחמה יבאו עד מרום קצם אצל שלומי אמונים שבא"י, והיד הרמה המחומשת בהפקרות ודרכי הגויים, באין זכר לקדושת ישראל באמת, המחפה את חרסיה בסיגים של לאומיות מזויפת בגרגרים של היסתוריה ושל חבת השפה, המלבישה את החיים צורה ישראלית מבחוץ במקום שהפנים כולו הוא אינו יהודי, העומד להיות נהפך למשחית ולמפלצת, ולסוף ג"כ לשנאת ישראל וארץ ישראל, כאשר כבר נוכחנו ע"פ הנסיון, - היד הטמאה הזאת תתגבר, אז אין די באר גודל האסון. אבל בד' בטחתי, שלא יתן למוט רגלנו, וכל חרד לדבר ד', וכל חפץ בישועת עמו וארץ קדשו, יעמד על דגלנו, ונתחיל ליסד בציון פינת יקרת, ולהחיות את הישוב החדש, על בסיס טהרת האמונה, המחוברת עם ששון החיים ודרישת משאלותיהם הצודקות, והי' ד' עמנו, לקומם הריסות עמנו לדור דורים.

**אגרות הראי"ה ח"ג, אגרת תשמו עמ' יא-יב**

הננו מהפכים את הסדר כשאנו עוסקים בהטבת האורה בישראל פנימה. אם נבא מיד אל ההכללה ונאמר : מושג-האומה עולה על כל, מבלי אשר נדאג למלא את המושג הזה בברכת-ד' והשפעת-הקודש, הננו הולכים ונכשלים, נאחזים בסבך אותה המסכה הנסוכה על כל הגוים, החושבים שהצבוריות לבדה היא יסוד הכל ובגללה הכל שרוי הכל מחול, ואינם שמים על לב כי הכמות לא תוכל לעולם להכריע לצד עליון את האיכות; ואם מותר האדם מן הבהמה הוא באיכותו - איך יתכן שכל סגולתו ושאיפת-מעשיו תהיה רק למען הרבוי הכמותי בלא דרישה עליונה איכותית ? אמנם יקרה היא לנו הכמותיות הצבורית, אבל לא מצד געגועים בהמיים המגלמים את המחשבה, כי-אם בסגולה בהירה, בהעמדת הסגולה של היחידים במלוי קדושתם, בצביון קדשם ואור טהרת מדותיהם. וממכון מלא אוצר-חיים כזה ראוי לבא להכללה צבורית, שכמותה נעשית כלי מוכשר לקבל את שפעת-האורה של כל הנקלט באוצרות היחידים, המשפחות, העדות והשבטים, ועושה אותם חטיבה אחת עליונה המאירה באור-שבעתיים.

**אורות, אורות ישראל, פרק ח פס' ה עמ' קסט**

רחבות הלב, שבאה לפעמים להכניס את העולם כולו, כל האנושיות כולה, בכלל החבה המיוחדה המתגלה לישראל, היא צריכה בדיקה. כשההכרה של הקודש המצוין אשר לסגולת ישראל עומדת בצביונו, ומתוך בהירותו מתפשטת החבה והאהבה בעין טובה על כל גוי ואדם יחד, זוהי מדתו של אברהם אבינו, אב המון גויים, "ונברכו בך כל משפחות האדמה ובזרעך". אבל יש שיסוד התרחבותה של חבה זו באה מתוך כחות הרגש והאפלת אור הקדש של הכרת הסגולה הישראלית העליונה, ואז היא ארסית, ותוכן פעולתה הוא מלא הירוס נורא, שצריך להתרחק ממנו כמפני שור המועד, ו"שאיה יוכת שער", "לדידי חזי ליה ומנגח כתורא".

**אורות, אורות ישראל, פרק ה פס' יא עמ' קנו**

ראויה היא האנושיות שתתאחד כולה למשפחה אחת, וחדלו אז כל התגרות וכל המדות הרעות היוצאות מחילוקי עמים וגבולותיהם. אבל העולם צריך להעידון התמציתי, שהאנושיות משתכללת על ידו בעושר הצביונים המיוחדים של כל אומה. וזה החסרון תשלים כנסת ישראל, שתכונתה היא כמין אוצר רוחות גדול הכולל בקרבו כל כשרון וכל נטית רוח עליונה. ובמילואה הגמור של כנסת ישראל יהיה שמור בעולם, ביחוד ע"י קישורה עם כל העולם כולו, כל הטוב שיוצא מפלוגת עממים, ושוב לא ימצא כל צורך בהתפלגות הממשית, והיו כל העמים הכלליים חטיבה אחת, ועל גביהם בתור אוצר קדוש, ממלכת כהנים וגוי קדוש, סגולה מכל העמים, כאשר דבר ד'.

**קובץ א פס' כו**

מכל הזרמים הרוחניים השונים שבחללו של עולם האנושי, נמצא שורש בכנסת ישראל, מתוך שהיא - במובן הרוחני, המיוחד למשאות נפשם המתרוממת למרומי האֹשר הטהור - מרכז האנושיות. ובגלל זה אי אפשר כלל שנעלים עין מכל זרם, בבאנו לברר את כח הרוחני של כנסת ישראל, "הכלה", "דכלילא מכל גוונין".

**אורות, זרעונים, למלחמת האמונות והדעות עמ' קכט-קל**

ביחוד, טועים הם המבקשים להגדיר את היהדות בהגדרות ידועות, מצד נשמתה ותכנה הרוחני, אף על פי שאפשר להגדירה מצד תוכן הגלוי והמוחש ההיסטורי שלה. היא כוללת כל בנשמתה, וכל הנטיות הרוחניות, הגלויות והנסתרות, צפונות הן בה בהכללה עליונה, כמו שכלול הכל באלהות המוחלטת. כל הגדרה כזו לגבה היא קיצוץ בנטיעותיה וודגמא להקמת פסל ומסכה לשם הצביון האלהי. דומה הוא בזה ערך ישראל, הנושא היהדות בין העמים, לערך האדם בין כל הבריות. לבריות רבות יש יתרונות שאינם באדם, אבל הצירוף הכללי של הסגולות ועלית הרוחניות על ידם, להשכיל בשכל את השמוש של הכחות הכלולים בו בכח ובפועל, זה עושה את האדם לחטיבה עליונה בעולם. כן ישנם עמים רבים שלהם כשרון מיוחד יותר גדול ממה שנמצא הכשרון ההוא בישראל, אבל ישראל, בתור התמצית של האנושיות כולה, מקבצים בקרבם את סגולות כל העמים כולם והן מתאחדות בתוכם בצורה אידיאלית קדושה, באחדות נשאה.